NEW YORK. V utorkových stretnutiach 1. kola dvojhry mužov na záverečnom grandslamovom turnaji sezóny US Open zaujal nie často vídaný obrat v podaní Alexandra Dolgopolova.
Jeho protivník Jesse Levine z USA vyhrával už 6:3, 6:4 a 4:0 v treťom sete, ale ani toto výrazné vedenie mu nestačilo na prienik do 2. kola. Od tohto preňho priaznivého stavu uhral 24-ročný Levine len tri gemy.
Štrnásty nasadený Ukrajinec otočil vývoj duelu a po 170 minútach sa tešil z premiérového víťazstva nad svojím súperom 3:6, 4:6, 6:4, 6:1, 6:2.
Vlaňajší osemfinalista US Open Dolgopolov len druhýkrát v kariére dokázal vyhrať päťsetový zápas, v ktorom ťahal za kratší koniec v prvých dvoch dejstvách.